Sisäministeriö

Hallinto- ja kehittämisosasto

Sisäministeriön poliisiosaston lausunto

Sisäministeriön hallinto- ja kehittämisosasto on pyytänyt poliisiosastolta lausuntoa hallituksen esitysluonnoksesta matkustaja-alusturvallisuuslainsäädännön muuttamiseksi. Poliisiosasto lausuu asiasta seuraavaa.

**Asia**

Esityksessä ehdotetaan muutettavaksi aluksen teknisestä turvallisuudesta ja turvallisesta käytöstä annettua lakia, matkustaja-aluksen henkilöluetteloista annettua lakia sekä alusturvallisuuden valvonnasta annettua lakia. Esityksellä pantaisiin täytäntöön matkustaja-alusturvallisuutta koskevien direktiivien muutosten kansallista lainsäädäntöä edellyttävät säännökset. Henkilöluettelodirektiiviin sisältyvän siirtymäajan takia ehdotetaan samalla lakia matkustaja-aluksen henkilöluetteloista annetun lain eräiden säännösten kumoamisesta, jossa säädettäisiin niiden säännösten kumoamisesta, jotka ovat enää direktiivin salliman siirtymäajan voimassa. Lisäksi esityksessä ehdotetaan eräiden alusryhmien katsastuksen uudistamista, talviliikenteessä käytettävän aluksen vuosittaisesta rungonkatsastuksesta osittain luopumista sekä perinnealuksia ja ammattiveneitä koskevien säännösten lisäämistä. Perinnealuksia koskevan sääntelyn johdosta ehdotetaan lisäksi laivaväestä ja aluksen turvallisuusjohtamisesta annettuun lakiin sekä liikenteen palveluista annettuun lakiin perinnealusten miehitystä ja pätevyyksiä koskevia säännöksiä.

**Laki matkustaja-aluksen henkilöluetteloista annetun lain muuttamisesta**

Voimassa olevan matkustaja-alusten henkilöluettelolain 4 luvun 14 §:ssä säädetään tietojen luovuttamisesta. Pykälän 3 momenttiin on jo kirjattu, että viranomaisen oikeudesta saada tässä laissa tarkoitettuja tietoja muuhun kuin 1 momentissa mainittuun tarkoitukseen säädetään erikseen. Poliisin toimivalta laivaliikenteen matkustajatietojen saamiseen päätehtävissä perustuu henkilötietojen käsittelystä poliisitoimessa annettuun lakiin (761/2003). Lain 13 §:n 16 kohdan mukaan poliisilla on sen lisäksi, mitä muualla laissa säädetään, oikeus saada tehtäviensä suorittamista ja henkilörekisteriensä ylläpitämistä varten salassapitosäännösten estämättä teknisen käyttöyhteyden avulla tai tietojoukkona tarpeellisia tietoja rekistereistä siten kuin asianomaisen rekisterinpitäjän kanssa sovitaan, seuraavasti: 16) rikosten estämiseksi, paljastamiseksi, selvittämiseksi ja syyteharkintaan saattamiseksi sekä etsintäkuulutettujen tavoittamiseksi yhteisöiltä ja yhtymiltä matkustajaa ja kulkuneuvon henkilökuntaa koskevista rekistereistä.

Ehdotettu laki matkustaja-aluksen henkilöluetteloista annetun lain eräiden säännösten kumoamisesta on tarkoitettu tulemaan voimaan 21 päivänä joulukuuta 2023. Esityksen mukaan tällöin kumottaisiin muun muassa edellä mainittu 4 luvun 14 §.

Käytännössä poliisin, Tullin ja Rajavartiolaitoksen (PTR-viranomaiset) rikostorjuntatarpeet meriliikenteen matkustajatiedon saamisesta ovat päivittäiset. PTR -viranomaisilla on rikostorjunnallinen tarve saada matkustajatietoja, kuten Poliisihallitus on lausunnossaan todennut.

Sisäministeriön poliisiosasto pitää erittäin tärkeänä, että sisäisen turvallisuuden toimijoilla olisi tiedonsaantioikeus jatkossakin matkustaja-alusten henkilöluetteloista rikostorjunnallisin perustein. Tämä tulee huomioida hallituksen esityksen jatkovalmistelussa.

Poliisijohtaja Marko Viitanen

Poliisitarkastaja Jari Pajunen

Asiakirja on sähköisesti allekirjoitettu asianhallintajärjestelmässä. Sisäministeriö 03.08.2018 klo 12:06. Allekirjoituksen oikeellisuuden voi todentaa kirjaamosta.